
Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege pentru aprobarea Ordonanţei Guvernului nr.86/2003 privind reglementarea unor măsuri în materie financiar-fiscală, cu care comisia noastră a fost sesizată în fond cu adresa Biroului Permanent nr.499 din 2 septembrie 2003.

	PREŞEDINTE,

Prof. dr. Florin Georgescu

RAPORT

asupra proiectului de Lege pentru aprobarea Ordonanţei Guvernului nr.86/2003 privind reglementarea unor măsuri în materie financiar-fiscală
Cu adresa nr.499 din 2 septembrie 2003, Biroul Permanent, conform art.89 din Regulamentul Camerei Deputaţilor, a sesizat, pentru examinare şi avizare în fond, Comisia pentru buget, finanţe şi bănci cu proiectul de Lege pentru aprobarea Ordonanţei Guvernului nr.86/2003 privind reglementarea unor măsuri în materie financiar-fiscală.
La întocmirea raportului s-a avut în vedere avizul Comisiei pentru industrii şi servicii, precum şi avizele Consiliului Legislativ şi ale Consiliului Economic şi Social.

Proiectul de Lege are ca obiect de reglementare stabilirea unor măsuri în materie financiar-fiscală, măsuri care să conducă la o mai bună urmărire şi colectare a obligaţiilor financiar-fiscale ale contribuabililor faţă de bugetul de stat şi de bugetul asigurărilor sociale de stat. Prin proiect se propune de asemenea, instituirea regimului vamal şi fiscal al mărfurilor comercializate prin magazinele amplasate în aeroporturile internaţionale, după      barierele pentru efectuarea controlului vamal, instituirea sistemului de antrepozitare fiscală, organizarea şi funcţionarea Agenţiei Naţionale de Administrare Fiscală, precum şi modificarea şi completarea unor acte normative cu implicaţii financiar-fiscale.

La lucrările comisiei au participat 23 deputaţi, din totalul de 25 membri ai comisiei.

In urma examinării proiectului de Lege pentru aprobarea Ordonanţei Guvernului nr.86/2003 privind reglementarea unor măsuri în materie financiar-fiscală, în şedinţa din 17 septembrie 2003, comisia a hotărât, cu 22 de voturi pentru şi 1 abţinere, ca proiectul de lege să fie supus spre dezbatere şi adoptare Plenului Camerei Deputaţilor, cu amendamentele prezentate în anexă.

La lucrările comisiei au participat ca invitaţi, în conformitate cu prevederile art.51 şi 52 din Regulamentul Camerei Deputaţilor, reprezentanţii Ministerului Finanţelor Publice, care au susţinut forma rezultată din prezentul raport.


Prezentul proiect de Lege face parte din categoria legilor ordinare.

	PREŞEDINTE,

Prof. dr. Florin Georgescu
	SECRETAR,

Dr. Daniel Ionescu


          Experţi parlamentari:

          Bărdiţă Mariana

          Mâţan Ofelia
ANEXĂ

amendamente ADMISE
asupra proiectului de Lege pentru aprobarea Ordonanţei Guvernului nr.86/2003 

privind reglementarea unor măsuri în materie financiar-fiscală

	Nr.

crt.
	Text iniţial
	Text propus de comisie

(autorul amendamentului)
	Motivare

	1.
	„Articol unic. – Se aprobă Ordonanţa Guvernului nr.86/2003 privind reglementarea unor măsuri în materie financiar-fiscală, adoptată în temeiul art.1 pct.II poz.2 din Legea nr.279/2003 privind abilitatea Guvernului de a emite ordonanţe.”

	Se propune reformularea textului după cum urmează:
„Articol unic – Se aprobă Ordonanţa Guvernului nr.86 din 28 august 2003 privind reglementarea unor măsuri în materie financiar-fiscală, adoptată în temeiul art.1 pct.II.2 din Legea nr.279/2003 privind abilitarea Guvernului de a emite ordonanţe, publicată în Monitorul Oficial al României, Partea I, nr.624 din 31 august 2003, cu următoarele modificări şi completări:”
	Pentru respectarea normelor de tehnică legislativă.

	2.
	Titlul Ordonanţei
„Ordonanţă privind reglementarea unor măsuri în materie financiar-fiscală.”

	1.Titlul Ordonanţei va avea următorul cuprins:
„Ordonanţă privind unele reglementări în domeniul financiar.”

Autor: dl. deputat Florin Georgescu – PSD
	Domeniul fiscal este cuprins în sfera domeniului financiar.

	3.
	Titlul Capitolului I
„Reglementări specifice în materia financiar-fiscală.”
	2. Titlul Capitolului I se modifică şi va avea următorul conţinut:
„Reglementări specifice în domeniul financiar.”
	Idem.

	4.
	Capitolul I

Secţiunea I

Art.4 alin.(3)

„(3) Preţurile de vânzare ale mărfurilor vor fi exprimate în EURO şi vor fi afişate la vedere.”
	3. La Capitolul I, Secţiunea 1, articolul 4 alineatul (3) va avea următorul cuprins:
„Art.4. - (3) Preţurile de vânzare ale mărfurilor vor fi exprimate în EURO şi vor fi afişate la vedere. Excepţie fac ziarele şi revistele, care pot fi comercializate şi în lei, în limita a 500.000 lei. Pentru aceste vânzări nu se vor întocmi bonuri fiscale şi nu se vor solicita cumpărătorilor paşaportul, cartea de îmbarcare sau biletul de avion. Pentru justificarea vânzărilor se va face zilnic un singur bon fiscal.”
Autor: Comisia pentru buget, finanţe şi bănci
	Aplicarea sistemului se practică şi în Uniunea Europeană, respectiv pentru vânzări de ziare şi cărţi se aplică formalităţi simplificate.

	5.
	Capitolul I

Secţiunea I

Art.6. alin.(5)

„(5) Prin derogare de la prevederile legale în vigoare, pentru mărfurile străine comercializate prin astfel de magazine se vor întocmi şi formalităţile specifice exportului.”
	4. La capitolul I, secţiunea 1, articolul 6 alineatul (5) va avea următorul cuprins:

„Art.6. - (5) Prin derogare de la prevederile legale în vigoare, comercializarea mărfurilor străine prin astfel de magazine este considerată export, pentru care se vor întocmi formalităţile specifice exportului şi se vor aplica prevederile art.11 lit.a) din Legea nr.345/2002 privind taxa pe valoarea adăugată, republicată.” 
Autor: Comisia pentru buget, finanţe şi bănci
	Prevederea este necesară pentru corelarea reglementărilor din prezenta ordonanţă cu cele existente în materie de taxă pe valoarea adăugată.

	6.
	Capitolul I

Secţiunea II
Art.16 alin.(2)

„(2) Toate autorizaţiile emise în cursul anului 2003 în baza Legii nr.521/2002 privind regimul de supraveghere şi autorizare a producţiei, importului şi circulaţiei unor produse supuse accizelor, sunt valabile până la data de 31 decembrie 2003.”
	5. La capitolul I, secţiunea a 2-a, articolul 16 alineatul (2) va avea următorul cuprins:

„Art.16. - (2) Toate autorizaţiile emise în cursul anului 2003 în baza Legii nr.521/2002 privind regimul de supraveghere şi autorizare a producţiei, importului şi circulaţiei unor produse supuse accizelor şi a Ordonanţei de urgenţă a Guvernului nr.30/2003 pentru instituirea unor măsuri speciale privind producţia, importul şi comercializarea uleiurilor minerale sunt valabile până la data de 31 decembrie 2003.

Autor: Comisia pentru buget, finanţe şi bănci
	Completarea este necesară întrucât potrivit art.10 din Ordonanţa Guvernului nr.86/2003, începând cu data de 1 ianuarie 2004, pentru alcool şi băuturi alcoolice, produse din tutun şi uleiuri minerale producţia şi/sau depozitarea poate avea loc numai în antrepozite fiscale autorizate în acest sens.
Totodată cu aceeaşi dată se are în vedere intrarea în vigoare a noului cod fiscal ce va cuprinde şi aceste reglementări.

	7.
	Capitolul I

Secţiunea 4

Art.22.

„Predarea-primirea în administrare a bunurilor mobile şi imobile între Ministerul Finanţelor Publice şi Agenţie, respectiv unităţile subordonate acesteia, se realizează pe bază de protocol de predare- preluare.”
	6. La capitolul I, secţiunea a 4-a, articolul 22 va avea următorul cuprins:
„Art.22. - Predarea-primirea în administrare a bunurilor mobile şi imobile între Ministerul Finanţelor Publice şi Agenţie, respectiv unităţile subordonate acesteia, se realizează în conformitate cu prevederile legale în vigoare.”

Autor: dl. deputat Baltă Tudor – PSD.
	Noua formulare a textului este mai cuprinzătoare.

	8.
	Capitolul I

Secţiunea 5

Art.27.alin.(1)

„(1) Începând cu data de 1 ianuarie 2004, activitatea privind declararea, constatarea, controlul, colectarea şi soluţionarea contestaţiilor pentru contribuţia de asigurări sociale, contribuţia pentru asigurări de şomaj, contribuţia pentru asigurări sociale de sănătate şi contribuţia de asigurare pentru accidente de muncă şi boli profesionale, datorate de persoanele juridice şi persoanele fizice care au calitatea de angajator, denumite în continuare contribuţii sociale, se va realiza de Ministerul Finanţelor Publice şi unităţile sale subordonate, care are şi calitatea de creditor bugetar.”


	7. La capitolul I, secţiunea a 5-a, articolul 27 alineatul (1) va avea următorul cuprins:
„Art.27. - (1) Începând cu data de 1 ianuarie 2004, activitatea privind declararea, constatarea, controlul, colectarea şi soluţionarea contestaţiilor pentru contribuţiile la: Fondul de asigurări sociale de stat, Fondul de asigurări pentru şomaj, Fondul pentru asigurări sociale de sănătate şi la Fondul de asigurare pentru accidente de muncă şi boli profesionale, datorate de persoanele juridice şi persoanele fizice care au calitatea de angajator sau asimilate acestora, denumite în continuare contribuţii sociale, se va realiza de Ministerul Finanţelor Publice şi unităţile sale subordonate, care are şi calitatea de creditor bugetar.”

Autor: dl. deputat Daniel Ionescu - PRM
	Pentru acurateţea şi claritatea textului.

	9.
	Capitolul I

Secţiunea 5

Art.28.alin.(1)

„(1) Persoanele juridice şi persoanele fizice care au calitatea de angajator au obligaţia să declare contribuţiile sociale datorate, lunar, până la data de 25, inclusiv, a lunii următoare celei pentru care se datorează drepturile salariale. Declararea se face la unităţile subordonate ale Ministerului Finanţelor Publice unde sunt luate în evidenţă ca plătitori de impozite şi taxe.”


	8. La capitolul I, secţiunea a 5-a, articolul 28 alineatul (1) va avea următorul cuprins:

„Art.28. - (1) Persoanele juridice şi persoanele fizice care au calitatea de angajator sau asimilate acestora, au obligaţia să declare contribuţiile sociale datorate, lunar, până la data de 25 inclusiv a lunii următoare celei pentru care se datorează drepturile salariale. Declararea se face la unităţile subordonate ale Ministerului Finanţelor Publice unde sunt luate în evidenţă ca plătitori de impozite şi taxe.”

Autor: dl. deputat Baltă Tudor – PSD
	Completarea este necesară întrucât în practică există şi situaţii specifice în care persoana juridică se subrogă calităţii de angajator.

	10.
	Capitolul I

Secţiunea 5

Art.28.alin.(4)

„(4) Persoanele juridice şi persoanele fizice care au calitatea de angajator au obligaţia să se înregistreze ca plătitori de contribuţii sociale conform legislaţiei privind înregistrarea fiscală a plătitorilor de impozite şi taxe.”


	9. La capitolul I, secţiunea a 5-a, articolul 28 alineatul (4) va avea următorul cuprins:
„Art.28. - (4) Persoanele juridice şi persoanele fizice care au calitatea de angajator sau asimilate acestora au obligaţia să se înregistreze ca plătitori de contribuţii sociale conform legislaţiei privind înregistrarea fiscală a plătitorilor de impozite şi taxe.”

Autor: dl. deputat Baltă Tudor – PSD 
	Idem.

	11.
	Capitolul I

Secţiunea 5

Art.38.alin.(2)

„(2) Obligaţiile angajatorilor de depunere a Declaraţiei privind evidenţa nominală a asiguraţilor şi obligaţiilor de plată către bugetul asigurărilor sociale, Declaraţiei privind obligaţiile de plată la Fondul naţional unic de sănătate şi listele nominale privind persoanele pentru care se plăteşte contribuţia de asigurări sociale de sănătate, precum şi personalul care intră/iese din activitate şi Declaraţiei la bugetul asigurărilor pentru şomaj, rămân supuse prevederilor legale care reglementează contribuţiile sociale.”
	10. La capitolul I, secţiunea a 5-a, articolul 38 alineatul (2) va avea următorul cuprins:

„(2) Obligaţiile angajatorilor sau asimilaţi acestora de depunere a Declaraţiei privind evidenţa nominală a asiguraţilor şi obligaţiilor de plată către bugetul asigurărilor sociale, Declaraţiei privind obligaţiile de plată la Fondul naţional unic de sănătate şi listele nominale privind persoanele pentru care se plăteşte contribuţia de asigurări sociale de sănătate, precum şi personalul care intră/iese în/din activitate şi a Declaraţiei lunare a obligaţiilor privind plata la bugetul asigurărilor pentru şomaj rămân supuse prevederilor legale care reglementează contribuţiile sociale.”
Autor: dl. deputat Baltă Tudor – PSD

	Idem.

	12.
	Capitolul I

Secţiunea 5

Art.39.alin.(1)

„(1) Debitorii, plătitori de contribuţii sociale, persoane juridice şi persoane fizice care au calitate de angajator, sunt obligaţi să întocmească pe proprie răspundere şi să depună până la 15 februarie 2004 la unităţile subordonate Ministerului Finanţelor Publice la care sunt înregistraţi ca plătitori de impozite şi taxe, declaraţii-inventar privind contribuţiile sociale în sold la 31 decembrie 2003 şi neachitate până la data de 31 ianuarie 2004, inclusiv accesoriile aferente, pe ani fiscali.”
	11. La capitolul I, secţiunea a 5-a, articolul 39 alineatul (1) va avea următorul cuprins:
„Art.39. - (1) Debitorii, plătitori de contribuţii sociale, persoane juridice şi persoane fizice care au calitate de angajator sau asimilate acestora, sunt obligaţi să întocmească pe proprie răspundere şi să depună până la 15 februarie 2004 la unităţile subordonate Ministerului Finanţelor Publice la care sunt înregistraţi ca plătitori de impozite şi taxe declaraţii-inventar privind contribuţiile sociale în sold la 31 decembrie 2003 şi neachitate până la data de 31 ianuarie 2004, inclusiv accesoriile aferente, pe ani fiscali.”
Autor: dl. deputat Baltă Tudor – PSD 
	Idem.

	13.
	Capitolul II

Secţiunea 7

Art.IX. – Începând cu data de 1 ianuarie 2004, articolul 14 al Ordonanţei Guvernului nr.65/1994 privind organizarea activităţii de expertiză contabilă şi a contabililor autorizaţi, publicată în Monitorul Oficial al României, Partea I, nr.243 din 30 august 1994, aprobată şi modificată prin Legea nr.42/1995, cu modificările şi completările ulterioare, se modifică şi va avea următorul cuprins:
„Art.14. - Onorariile stabilite pentru expertizele contabile dispuse din oficiu în cursul procesului penal, conform art.116, 124 şi 125 din Codul de procedură penală, în cauzele privind infracţiuni prevăzute în Codul penal sau în legi speciale, prin care a fost prejudiciat avutul public, vor fi avansate de la bugetul de stat prin bugetele Ministerului Justiţiei, Ministerului Public sau Ministerului Administraţiei şi Internelor, după caz.”


	12. La capitolul II, secţiunea a 7-a, articolul IX va avea următorul cuprins:

Art.IX. – Începând cu data de 1 ianuarie 2004, articolul 14 al Ordonanţei Guvernului nr.65/1994 privind organizarea activităţii de expertiză contabilă şi a contabililor autorizaţi, publicată în Monitorul Oficial al României, Partea I, nr.243 din 30 august 1994, aprobată şi modificată prin Legea nr.42/1995, cu modificările şi completările ulterioare, se modifică şi va avea următorul cuprins:
„Art.14. - Onorariile stabilite pentru expertizele contabile dispuse din oficiu în cursul procesului penal, conform art.116, 124 şi 125 din Codul de procedură penală, în cauzele privind infracţiuni prevăzute în Codul penal sau în legi speciale, prin care a fost prejudiciat avutul public, vor fi avansate de la bugetul de stat prin bugetele Ministerului Justiţiei, Ministerului Public sau Ministerului Administraţiei şi Internelor, după caz, urmând ca sumele să fie recuperate de la persoanele vinovate la pronunţarea hotărârii judecătoreşti definitive.”

Autor: dl. deputat Florin Georgescu – PSD.
	Suportarea sumelor de către cei vinovaţi este necesară pentru asigurarea reîntregirii acestora la bugetul de stat.










  amendamente RESPINSE

asupra proiectului de Lege pentru aprobarea Ordonanţei Guvernului nr.86/2003 

privind reglementarea unor măsuri în materie financiar-fiscală
	Nr.

crt.
	Text iniţial
	Text propus şi autorul acestuia)
	Motivare

	1.
	Secţiunea 10

Prevederi referitoare la acordarea unor subvenţii

Art.XII – (1) Ministerul Agriculturii, Pădurilor, Apelor şi Mediului este mandatat să subvenţioneze din bugetul propriu, din sumele alocate anual cu această destinaţie de la bugetul de stat, pe o perioadă de 5 ani, 25% din dobânda aferentă creditelor contractate de producătorii agricoli pentru achiziţionarea de tractoare şi maşini agricole.
	Art.XII – (1) Ministerul Agriculturii, Pădurilor, Apelor şi Mediului este mandatat să subvenţioneze din bugetul propriu, din sumele alocate anual cu această destinaţie de la bugetul de stat, pe o perioadă de 5 ani, 25% din dobânda aferentă creditelor contractate de producătorii agricoli pentru achiziţionarea de tractoare şi maşini agricole a căror componente sunt fabricate în România, după cum urmează:

Tractoare minim 51% componente fabricate în România;

Combine minim 25% componente fabricate în România;

Maşini pentru irigat minim 40 componente fabricate în România;

Maşini agricole în general minim 70% componente fabricate în România.


	Argumente pentru susţinerea amendamentului:

Trebuie evitat ca banii statului să iasă din ţară fără să producă efecte pozitive concrete asupra economiei interne. Astfel, ca acest cuantum al dobânzii suportat de Ministerul Agriculturii, Pădurilor, Apelor şi Mediului să fie pe deplin justificat în mod obiectiv, este necesar ca achiziţionarea de tractoare şi maşini agricole cumpărate din creditele contractate, să se facă din producţia integrată în România.

Argumente pentru respingerea amendamentului:

Întrucât România se află în prezent în procedurile de armonizare cu legislaţia comunitară nu se pot institui măsuri de producţie a industriei româneşti.

	2.
	Capitolul I

Secţiunea 2

Art.11. alin.(2)

„(2) În vederea obţinerii autorizaţiei pentru ca un loc să funcţioneze ca antrepozit fiscal, persoana care intenţionează să fie antrepozitar autorizat pentru acel loc trebuie să depună o cerere la autoritatea fiscală competentă, în modul şi sub forma prevăzută în norme.”
	1. La secţiunea 2 se propune:

„Sistemul de antrepozitare fiscală, să fie eliminată persoana fizică ca antrepozitar autorizat deoarece contravine prevederilor Legii nr.507/2002 privind organizarea şi desfăşurarea unor activităţi economice de către persoane fizice; legislaţia în vigoare nu prevede obligaţia persoanelor fizice de a ţine evidenţele solicitate de legislaţia fiscală română, şi de asemenea, Legea nr.507/2002 nu permite ca persoanele fizice să folosească mână de lucru salariată; stipulează că persoanele fizice străine nu pot fi autorizate pentru a desfăşura activităţi economice.”

Autor: Comisia pentru industrii şi servicii
	Argumente pentru respingerea amendamentului:

- Condiţiile pe care trebuie să le îndeplinească persoana fizică pentru a căpăta calitatea de antrepozitar autorizat se vor reglementa în norme conform art.10;
- Conform art.1 alin.(1) din Legea nr.507/2002 privind organizarea şi desfăşurarea unor activităţi economice de către persoana fizică, oferă posibilitatea persoanelor străine să desfăşoare activităţi pe teritoriul României.

	3.
	
	2. Se propune:

„Să se prevadă în mod expres abrogarea Ordonanţei de urgenţă a Guvernului nr.30/2003 pentru instituirea unor măsuri speciale privind producţia, importul şi comercializarea uleiurilor minerale începând cu data de 1 ianuarie 2004 când se instituie sistemul de antrepozitare fiscală; în caz contrar, după 1 ianuarie 2004 rămâne în vigoare Ordonanţa de urgenţă a Guvernului nr.30/2003 ceea ce va conduce la confuzii şi interpretări subiective ale legilor în vigoare.”
Autor: Comisia pentru industrii şi servicii
	Argumente pentru respingerea amendamentului:

Prevederea a fost preluată la amendamentul admis de la nr. crt.6, art.16 alin.(2) din prezentul raport.

	4.
	Art.14. lit.a)
„a) să depună la autoritatea fiscală competentă o garanţie financiară care să acopere riscul de neplată a accizelor pentru produsele accizabile care sunt produse, primite, depozitate sau expediate din antrepozitul fiscal. Garanţiile pot îmbrăca mai multe forme şi anume: depozite în numerar, ipoteci, garanţii bancare sau garanţii personale. Modul de calcul, suma şi durata oricărei garanţii financiare impuse prin această ordonanţă, sunt prevăzute în norme;”
	3. Se propune ca:

„Garanţia financiară prevăzută a fi depusă să fie cuantificată prin legea de aprobare a Ordonanţei Guvernului nr.86/2003 şi nu prin norme, aşa cum este cuantificată şi suma pentru cantitatea de produse accizabile depozitate la art.12 lit.a).”

Autor: Comisia pentru industrii şi servicii
	Argumente pentru respingerea amendamentului:
Cuantificarea garanţiilor se va face în funcţie de condiţiile concrete ale fiecărui antrepozitar, odată cu autorizarea.



Experţi parlamentari:

Bărdiţă Mariana

Măţan Ofelia

